El dissabte 31 se celebrarà la jornada ‘Mou fitxa, et toca!’
27 de maig de 2025

• L'activitat commemora el Dia Internacional del Joc (28 de maig) i el Dia Internacional del Medi Ambient (5 de juny).

La Regidoria d'Educació i Infància, al costat de la de Sostenibilitat Ambiental, ha organitzat per al dissabte 31 la jornada ‘Mou fitxa, et toca!’. Es tracta d'una acció ludicoeducativa per a commemorar el Dia Internacional del Joc, que se celebra el 28 de maig, i el Dia Internacional del Medi Ambient, el 5 de juny.

Considerant el joc com una de les eines educatives més eficaces, la conscienciació de la infància sobre temes mediambientals es veu reforçada a través d'activitats com tallers i contacontes dirigits al sector més jove de la ciutadania, tot això de la mà d'entitats com Hidraqua, Ecoembes, Acciona, Valoriza, el Consorci València Interior i el Consell de Sostenibilitat.

L'escenari serà el passeig de Secondo Baldín del Parc de la Pinada i l'horari d'11.00 a 14.00 hores. Cal destacar que a les 10.30 arrancarà a la plaça del País Valencià l'espectacle itinerant ‘Cercavila Disparatario Circ’, amb destinació al lloc on estarà instal·lada l'activitat, un dels esdeveniments de la MARCEL que van ser ajornats amb motiu de les pluges. A les 12 s'entregaran els premis del concurs de dibuix de la Coordinadora de Defensa dels Boscos del Túria i a les 12.30 h tindrà lloc un altre dels espectacles ajornats de la MARCEL, una divertida representació de Fanfi García sota el títol de ‘Katapuntum’.

Serà una jornada en la qual xiquetes i xiquets seran protagonistes però que podran gaudir tots els membres de la família, amb la qual cosa es faciliten les relacions intergeneracionals en què persones de qualsevol edat podran jugar posant en valor el respecte pel medi ambient.

El primer edil de l'Eliana, Salva Torrent, ha destacat la importància d'inculcar als més xicotets els valors de preservació del medi ambient, “és el joc el vehicle idoni per a fer-ho d'una manera profitosa, lúdica i divertida”.